b'\n_START_ARTICLE_\nExcalibur (1981.)\n_START_SECTION_\nRadnja\n_START_PARAGRAPH_\nTijekom mra\xc4\x8dnog srednjeg vijeka dvojica engleskih vitezova i plemi\xc4\x87a se bore za prevlast, Uther Pendragon i vojvoda od Cornwalla. Uthera savjetuje Merlin, \xc4\x8darobnjak koji mu daje Excalibur, ma\xc4\x8d mo\xc4\x87i, koji ovaj prima od ruke koja se izdi\xc5\xbee iz jezera. Merlin dogovara primirje Uthera i Cornwalla na kojem njih dvojica dogovaraju prekid sukoba s time da Cornwall prizna Uthera kao kralja Engleske. Na proslavi u Cornwallovom dvorcu Uther se zagleda u Cornwallovu suprugu Igryine \xc5\xa1to dovodi do prekida saveza i rat ponovno izbija. Uther preklinje Merlina da mu omogu\xc4\x87i jednu no\xc4\x87 s Igrayine na \xc5\xa1to ovaj zauzvrat tra\xc5\xbei da mu Uther preda "ono \xc5\xa1to nastane iz njegove po\xc5\xbeude". Te no\xc4\x87i Merlinovom \xc4\x8darolijom Uther zadobiva Cornwallov lik i provodi no\xc4\x87 vode\xc4\x87i ljubav s Igrayine dok Cornwall pogiba u napadu na Utherov logor. Nakon zavr\xc5\xa1etka rata Uther uzima Igrayine za suprugu i devet mjeseci kasnije ona ra\xc4\x91a dje\xc4\x8daka. No dolazi Merlin i podsje\xc4\x87aju\xc4\x87i Uthera na njihov dogovor odnosi dje\xc4\x8daka sa sobom. Uther na konju galopira za Merlinom tra\xc5\xbee\xc4\x87i da mu vrati sina no napada ga skupina vitezova odanih Cornwallu. Smrtno ranjen u borbi, Uther se dovu\xc4\x87e do jedne stijene i uzvikuju\xc4\x87i:"Nitko ne\xc4\x87e imati Excalibur osim mene" zabija ma\xc4\x8d u nju te umire. Merlin tada izgovara proro\xc4\x8danske rije\xc4\x87i:"Tko izvu\xc4\x87e ma\xc4\x8d iz kamena, bit \xc4\x87e kralj Engleske!"_NEWLINE_Dvadesetak godina kasnije oko stijene u koju je zabijen Excalibur se svake godine odvijaju turniri. Pobjednici time stje\xc4\x8du pravo da poku\xc5\xa1aju izvu\xc4\x87i ma\xc4\x8d iz kamena no za svih tih godina nitko ne uspijeva. Plemi\xc4\x87 i vitez sir Ector dolazi na turnir sa sinovima Kayom i Arthurom. Kay se namjerava natjecati na turniru no Arthur koji mu poma\xc5\xbee kao \xc5\xa1titono\xc5\xa1a primje\xc4\x87uje da je Kayov ma\xc4\x8d ukraden. Tra\xc5\xbee\xc4\x87i drugi ma\xc4\x8d za Kaya Arthur odlazi do Excalibura i izvla\xc4\x8di ga iz kamena s lako\xc4\x87om. Dolazi Kay i Arthur mu predaje Excalibur. Dolazi i Ector i vidjev\xc5\xa1i Excalibur u Kayovim rukama vjeruje da ga je on izvukao iz kamena. No Kay mu ka\xc5\xbee da ga je Arthur izvukao i u taj \xc4\x8das dolazi Merlin. On otkriva Arthuru da je on zapravo sin Uthera Pendragona i Igrayine i prema tome zakonski kralj Engleske._NEWLINE_Ostali vitezovi to primje\xc4\x87uju i ne mogu vjerovati da je netko tko je jo\xc5\xa1 gotovo dje\xc4\x8dak uspio izvu\xc4\x87i ma\xc4\x8d. Arthur tada ponovno zabija ma\xc4\x8d u kamen i neki vitezovi ga poku\xc5\xa1avaju izvu\xc4\x87i te ne uspijevaju. Arthur ponovno s lako\xc4\x87om izvla\xc4\x8di ma\xc4\x8d iz kamena. Vidjev\xc5\xa1i ovo neki vitezovi prihva\xc4\x87aju Arthura za kralja no neki vjeruju da je to Merlinova magija omogu\xc4\x87ila dje\xc4\x8daku izvu\xc4\x87i ma\xc4\x8d iz kamena. Nastaje bu\xc4\x8dna rasprava treba li Arthur biti kralj Engleske, Merlin odlazi u \xc5\xa1umu, a Arthur zbunjen doga\xc4\x91ajima tr\xc4\x8di za njim. Tijekom no\xc4\x87i Merlin pou\xc4\x8dava Arthura o Excaliburu i njegovim mo\xc4\x87ima, o njegovim du\xc5\xbenostima kao kralja, o "zmaju" koji je u svemu oko njih. Sljede\xc4\x87e jutro Arthur i Merlin odlaze u logor i zatje\xc4\x8du samo nekoliko vitezova.\n_START_SECTION_\nPropusti\n_START_PARAGRAPH_\nTijekom scene vjen\xc4\x8danja, kamera se reflektira na Arthurovom oklopu._NEWLINE_Krv na ratnikovom oklopu je bila krive nijanse crvene boje, pogotovo za osu\xc5\xa1enu krv._NEWLINE_Nakon \xc5\xa1to ubije Mordred, koplje iz Arthurovih prsa nestaje._NEWLINE_Nakon \xc5\xa1to baci \xc4\x8dini na Uthera, Merlin se okre\xc4\x87e prema kameri, pri \xc4\x8demu je na njegovom \xc5\xa1ljemu vidljiv odraz kamere i kamermana.\n_START_SECTION_\nKritike\n_START_PARAGRAPH_\nKriti\xc4\x8dari su uglavnom pohvalno pisali o "Excaliburu", dok je samo manjina prigovarala da se radi o uko\xc4\x8denom spektaklu. Me\xc4\x91u zadovoljnim kriti\xc4\x8darima bio je i David Keyes koji je napisao; "Jedan od velikih \xc4\x8duda filmotvorstva...Njegov koncept Arthura i pejza\xc5\xbea koji ga okru\xc5\xbeuje je temelj za fantaziju kakvu mi znamo", kao i John J. Puccio: "Na DVD-u se pojavila ova kopija jedne od najboljih flmskih ekranizacija o legendi o Arthuru, John Boormanov spektakl iz 1981., "Excalibur". Film je \xc4\x8desto vizualno fascinantan, a glazba, zasnivana na radovima Richarda Wagnera i Carla Orffa, je pravi u\xc5\xbeitak...Boorman je o\xc5\xbeivio folklor, mistiku i \xc4\x8daroliju koja je funkcionirala tako dobro godinama, i nije mogao bolje napraviti. "Excalibur" je romanti\xc4\x8dan i brutalan, lirski lijep i oporo realisti\xc4\x8dan...Svaka od epizoda u filmu mogla je biti sredi\xc5\xa1te zasebnog filma. \xc4\x8cinjenica da su uspijeli obraditi sve teme u pri\xc4\x8di je poprili\xc4\x8dno ostvarenje. Boorman \xc4\x8dak i uspijeva u filmu razrije\xc5\xa1iti unutra\xc5\xa1nje nelogi\xc4\x8dnosti u razli\xc4\x8ditim verzijama legende". Ken Hanke je zaklju\xc4\x8dio: "Boorman na vrhuncu svoje karijere. Briljantno prepri\xc4\x8davanje kralja Arthura kroz Wagnerove uvjete"._NEWLINE_No, Roger Ebert je pak otvoreno priznao da mu se film nije svidio: "Kakva \xc4\x8dudesna vizija je "Excalibur"! I kakav kaos. Ovo divlje ambiciozno prepri\xc4\x8davanje legende o kralju Arthuru je sablasna i nasilna verzija mra\xc4\x8dnih vremena i juna\xc4\x8dkih likova koji su ih (po na\xc5\xa1im snovima) nastanjivali. No te\xc5\xa1ko je za bilo koga tko je odlu\xc4\x8dan utvrditi \xc5\xa1to se to\xc4\x8dno doga\xc4\x91a od scene do scene...Sve je to zakopano u takvom bogatstvu detalja, takvom hermeti\xc4\x8dnom atmosferom, takvim kaoti\xc4\x8dnim ekskurzijama da \xc4\x87e gledatelji vjerojatno izgubiti nit o tome \xc5\xa1to se doga\xc4\x91a...Ipak, lijepo ga je gledati".'